Title: Mikä on virtuaaliopastus?
Course: Virtuaaliopastuksen suunnittelu ja toteutus (107277)

Määritelmä

Virtuaaliopastus tarkoittaa digitaalisesti toteutettua opastettua kierrosta tai esitystä, jossa osallistujat voivat tutustua kohteisiin etäyhteyden kautta olematta itse paikan päällä kohteessa.

Virtuaaliopastus-sanaa käytetään myös tarkoittamaan interaktiivista opastusta paikan päällä kohteessa ilman elävää opasta (esim. Tertin kartanon puutarhan eri pisteissä kuunneltavat äänitteet). Samaan opastukseen voi olla mahdollista tutustua sekä etänä että paikan päällä.

Tällä kurssilla keskitytään sellaisiin virtuaaliopastuksiin, joihin matkailijat voivat tutustua etänä.

Mitä kaikkea virtuaaliopastukset voivat olla

Virtuaaliopastukset ovat moninaisia. Ne eroavat toisistaan pääsääntöisesti neljän mittarin avulla:

1 Live vs. tallenne
Opastus voi olla kokonaan reaaliajassa, kokonaan tallenne tai jokin niiden yhdistelmä.

2 Omatoiminen vs. ohjattu
Katsoja voi valita itse, mitä osioita katsoo ja missä järjestyksessä tai opastus voi edetä alusta loppuun ilman valinnan mahdollisuutta.

3 Käytettävät mediat
Esim. teksti, audio, video, 360-kuva, vr-lasit, pelilliset elementit, vieraskirjat, chatit, palautelaatikot. Alustana voi olla jokin verkkokurssialusta, videopuhelualusta, google mapsin karttanäkymä tai vaikkapa itse kuvattu video tai panoraamakuva, johon on lisätty painikkeita ja aktiviteetteja.

4 Vuorovaikutusaste
Katsoja voi päästä antamaan palautetta, kysymään kysymyksiä, osallistumaan chat-keskusteluihin, kirjoittamaan vieraskirjaan, lataamaan palveluun omia kuviaan kohteesta tms. Tai esittely voi olla kokonaan ilman vuorovaikutusta, jolloin katsoja ainoastaan kuluttaa mutta ei tuota sisältöä. Tekoälyn avulla on mahdollista tuottaa vuorovaikutuksellista keskustelua myös ilman oppaan reaaliaikaista mukanaoloa. Esimerkiksi Google Artsin tarjoama Talking Tours (klikkaa "launch experiment") tarjoaa tekoälyllä tuotettuja interaktiivisia opastuksia erilaisista kohteista ympäri maailmaa.

Tällä kurssilla teet virtuaaliopastuksen, jossa kerronta on reaaliajassa ja osallistujilla on mahdollisuus esittää kysymyksiä.

Tässä luvussa on yleistietoa virtuaaliopastuksista. Kohdasta 1.1. alkaen ohjeistetaan suunnittelemaan oma virtuaaliopastus.

Virtuaaliopastuksen merkitys matkailualalla

Ajasta ja paikasta riippumaton saavutettavuus
Etämatkailun mahdollisuus. Virtuaaliopastukseen voi osallistua mistä päin maailmaa tahansa ja itselle sopivana ajankohtana. Tämä mahdollistaa kohteisiin tutustumisen myös niille, jotka eivät pääse matkustamaan paikan päälle.

Esteettömyys
Virtuaaliopastus madaltaa osallistumiskynnystä esimerkiksi liikuntarajoitteisille, senioreille tai henkilöille, joilla on muita osallistumista rajoittavia tekijöitä. Kaikilla on mahdollisuus kokea kohde digitaalisesti.

Tutustuminen fyysiseen kohteeseen
Virtuaaliopastus myös tarjoaa matkailijoille mahdollisuuden tutustua kohteeseen etukäteen, herättää kiinnostuksen ja helpottaa päätöstä vierailla fyysisessä kohteessa.

Kestävän matkailun edistäminen
Virtuaaliopastukset vähentävät tarpeetonta matkustamista, mikä tukee ympäristöystävällisiä ja vastuullisia matkailutapoja. Ne tarjoavat vaihtoehtoisen tavan kokea elämyksiä ilman fyysistä siirtymistä kohteeseen.

Markkinoinnin ja näkyvyyden väline
Hyvin toteutettu virtuaaliopastus voi toimia tehokkaana markkinointityökaluna, joka lisää kohteen tunnettuutta ja houkuttelee kävijöitä myöhemmin myös paikan päälle.

Kuva: Junarata vuoristoon, tehty ChatGPT:llä

Virtuaaliopastuksen yleisiä muotoja

Live-opastus
Opas esittelee kohdetta reaaliajassa etäyhteyden välityksellä, jolloin osallistujat voivat esittää kysymyksiä ja saada vastauksia heti. Live-opastus voidaan toteuttaa niin, että opas on itse kohteessa ja esittelee paikkoja reaaliaikaisesti videon ja äänen avulla, tai niin, että myös opas on etänä ja käyttää valmiita materiaaleja, kuten valokuvia, videoita ja karttoja. Viimeksi mainittu on tämän kurssin suorittamisen muoto.

🧭 Esimerkki liveopastuksesta
Virtuaaliopastus “Astuvansalmen kalliomaalaukset” järjestetään suorana videoyhteytenä Teamsin kautta. Kierrokselle voi ilmoittautua järjestäjän nettisivujen kautta. Opas esittelee maalauksia ja paikan historiaa aiemmin tehtyjen videoiden ja kuvien avulla. Osallistujat näkevät kalliomaalaukset lähietäisyydeltä ja voivat kysyä esimerkiksi maalauksien iästä tai merkityksistä.

Tallenne
Ennalta nauhoitettu kierros tai esitys, jonka osallistujat voivat katsoa itselleen sopivana ajankohtana. Tämä mahdollistaa joustavan tutustumisen kohteeseen ilman aikataulupaineita.​ Tällaisessa ei ole reaaliaikaista vuorovaikutusta eli yleisö ei pysty keskusteleman oppaan kanssa.

Esimerkkejä tallennetuista virtuaaliopastuksista voit katsoa Ilmailumuseon sivuilta.

Interaktiivinen kierros
Osallistujat voivat itse valita reitin ja tarkastella kohteita omaan tahtiin digitaalisen alustan kautta. Esimerkkejä interaktiivisista kierroksista voit katsoa 360tour.fi, Google Mapsin retket ja Kraatterijärven virtuaalimatkailun sivustoilta.

Asiakasryhmät ja tarpeet

Virtuaaliopastuksia voi hyödyntää monipuolisesti erilaisilla tavoitteilla ja eri kohderyhmille.

👥 Asiakasryhmä | 🎯 Tarve ja hyöty
Esteettömiä reittejä tarvitsevat | Mahdollisuus tutustua kohteeseen ennen matkaa
Ulkomaiset matkailijat | Virtuaalinen kierros mahdollistaa monikielisen opastuksen
Koululais- ja opiskelijaryhmät | Opetuksen tukena kiinnostava tapa oppia historiaa, kulttuuria tai luontoa
Seniorit ja liikuntarajoitteiset | Helppo tapa osallistua kotoa käsin tai varmistaa kohteen sopivuus
Potentiaaliset asiakkaat | Herättää kiinnostuksen ja auttaa päätöksenteossa matkakohteen valinnassa

Hyvän virtuaaliopastuksen elementit

Onnistuneessa virtuaaliopastuksessa toteutuvat seuraavat tärkeät elementit:

Selkeys ja hyvä tekninen laatu
Laadukas virtuaaliopastus perustuu tekniseen toimivuuteen ja ymmärrettävään sisältöön. Hyvä kuvan- ja äänenlaatu, rauhallinen tempo ja looginen eteneminen auttavat osallistujaa seuraamaan esitystä. Selkeä rakenne ja ytimekäs esitystapa tekevät kokemuksesta miellyttävän ja helposti omaksuttavan.

Tarinallisuus
Tarinallisuus tarkoittaa sitä, että kohteen sisältö esitetään kiinnostavien kertomusten kautta, ei pelkkänä tietopläjäyksenä. Kun opas kuvailee esimerkiksi historiallisia tapahtumia tai henkilöhahmoja elävin esimerkein, katsojan mielikuvitus herää ja kokemus jää paremmin mieleen. Taito kertoa tarinaa tekee virtuaaliopastuksesta vaikuttavan elämyksen.

Vuorovaikutus
Osallistujien mahdollisuus esittää kysymyksiä, reagoida tai vaikuttaa esityksen kulkuun tekee kokemuksesta osallistavan ja kiinnostavan. Reaaliaikainen vuorovaikutus (esim. chat, äänestykset, tehtävät tai kysymyspaneelit) lisäävät sitoutumista ja saavat osallistujat tuntemaan itsensä osaksi opastusta.